[{"text_idx": "#000000", "text": "Kimonost kirillitsani ehk Kultuuriline omastamine moemaailmas"}, {"text_idx": "#000001", "text": "Kellele kuulub rahvariiete autorio\u0303igus ning kes tohib kanda afropatse? Teistele kultuuridele ja klassidele omast moero\u0303ivaks disainides tasuks neid traditsioone va\u0308a\u0308rtustada, mitte eksotiseerida ega teemale pinnapealselt la\u0308heneda."}, {"text_idx": "#000004", "text": "Kultuuriteoorias hakkas idee kultuurilisest omastamisest arenema 1970.\u20131980. aastatel seoses postkolonialismi uuringutega. Viimased na\u0308ited sellega seotud skandaalidest moemaailmas: Comme des Garc\u0327ons\u2019i moe-show\u2019l kandsid valged meesmodellid mustanahaliste kultuuriga seostatavaid patse, Gucci pani mu\u0308u\u0308ki \u201eIndia turbani\u201d, mis sarnaneb kahtlaselt sikhismi traditsioonilise peakattega, ja pusa, mille kaeluseosa meenutab blackface\u2019i, Kim Kardashian West tuli va\u0308lja vormiva pesu bra\u0308ndiga Kimono."}, {"text_idx": "#000005", "text": "Need on juhtumid, mis oleksid ilmselt olnud \u201eokeid\u201d 20. sajandi alguses, kui Paul Poiret riietas Euroopa ko\u0303rgklassi naised haaremipu\u0308kstesse ja turbanitesse, vo\u0303i ehk isegi 1960.\u20131970. aastatel, kui Yves Saint Laurent to\u0303i oma kollektsiooni elemente Aafrika, India ja Hiina kultuuride traditsioonidest, olles ise ku\u0308lastanud neid kaugeid maid kohati vaid \u201eoma unena\u0308gudes\u201d. Ta\u0308napa\u0308eval aga, kui suuri moe-show\u2019sid ja\u0308lgivad moehuvilised u\u0308le kogu maailma, bra\u0308ndid avavad poode USAst Hiinani ning kasvanud on teadlikkus va\u0308hemuste o\u0303igustest ja eetilisest moest, on asjalood muutunud."}, {"text_idx": "#000006", "text": "Klassikaline kultuurilise omastamise juhtum ongi seotud po\u0303lisrahvastelt vo\u0303i mo\u0303nelt religioosselt kogukonnalt \u201elaenamisega\u201d. Na\u0308iteks kandis modell Karlie Kloss 2012. aasta Victoria\u2019s Secreti moe-show\u2019l Ameerika po\u0303liskultuurile viitavat peaehet \u2013 omamata mingit aimdust, mis on sellise peaehte traditsiooniline ta\u0308hendus. 2018. aastal avaldas Dior reklaamikampaania, mis oli pu\u0308hendatud escaramuza\u2019dele \u2013 mehhiko naisratsutajatele. Ainult et kampaania fotod tehti Californias ja reklaamna\u0308oks kutsuti Jennifer Lawrence. Tihti ongi kultuurilise omastamise probleemi kese mitte laenamine ise, vaid neoliberaalne su\u0308steem, milles Dior ja Jennifer Lawrence suurendavad oma rikkusi, Mehhiko kogukonnad, kellest \u201einspiratsiooni ammutatakse\u201d, ja\u0308a\u0308vad aga endiselt vaeseks ja to\u0303rjutuks."}, {"text_idx": "#000007", "text": "Kultuur ei ole muutumatu ega originaalne"}, {"text_idx": "#000008", "text": "Teisalt pole kultuuriline omastamine ka pa\u0308ris nii kergelt lahtimuugitav. Kas siis disainerid ei vo\u0303igi enam leida inspiratsiooni mujalt kui vaid iseenda kultuurist? Ja mis u\u0308ldse on see iseenda kultuur maailmas, kus identiteedid on voolavad ja globaalsed? Enamik kultuure on saanud ajaloo jooksul mo\u0303jutusi erinevatelt teistelt, olgu po\u0303hjuseks siis so\u0303jad, ra\u0308nded vo\u0303i kaubavahetus. Kas vo\u0303i needsamad mustade kultuurist tuntud patsid, mida kasutas Comme des Garc\u0327ons, on rikka ajalooga: sarnaseid patse kandsid juba vanakreeklased, need olid tuntud hindude, aga ka keltide seas. Eesti rahvariiete komplektid on konstrueeritud ja kujundatud rahvuslikul a\u0308rkamisajal ning esimese vabariigi perioodil. Need ei ole riided, mida \u201eeestlased juba vanal hallil ajal\u201d kandsid."}, {"text_idx": "#000009", "text": "Paljuski ongi kultuuriline omastamine privileegiga kaasnev vastutus, millega peavadki arvestama eeska\u0308tt suuremad ja vo\u0303imsamad moemajad."}, {"text_idx": "#000010", "text": "Lihtne on su\u0308u\u0308distada kultuurilises omastamises megabra\u0308nde, nagu Dior vo\u0303i Victoria\u2019s Secret, kes omastavad traditsioonilisi, enamasti mittevalgeid kultuure. Aga mis saab siis, kui na\u0308iteks mo\u0303ni noor mustanahaline disainer kasutab elemente Ameerika po\u0303liskultuurist? Vastuseks pakutakse tihti, et paljuski ongi kultuuriline omastamine privileegiga kaasnev vastutus, millega peavadki arvestama eeska\u0308tt suuremad ja vo\u0303imsamad moemajad."}]